Radmilo Anđelković

**Radmilo Anđelković** (rođen 1942. godine u Beogradu) je srpski pisac naučne fantastike, scenarista, glumac, kulturni aktivista i pedagog.

Jedan je od osnivača uglednog Društva ljubitelja fantastike „Lazar Komarčić“ iz Beograda.

### Rana karijera u pozorištu, scenaristici i novinarstvu
Anđelković je u umetnostima aktivno od detinjstva – učestvovanjem 1949. u kratkom igranom filmu „Jedan dan u Zoološkom vrtu“ i ulaskom u Dečju radio grupu „Nikola Tesla“, zatim glumom u Dečjem pozorištu „Boško Buha“, pa ponovo u radijskom pozorištu, kao i sledećim filmskim ulogama poput one u filmu „Cipelice na asfaltu“.

Prelomna je bila 1957. godine i susret sa štampanim medijumom preko čuvenog dečjeg lista „Pioniri“, čiji je postao saradnik u 15. godini, penjući se sa samog dna profesionalne lestvice, od potrčka do kasnijeg pisca i scenariste. U periodu 1957-1959. Anđelković sarađuje sa jednim od najvećih srpskih stripara i likovnih umetnika svih vremena, Aleksandrom Heclom, pišući za njega i scenarije za poznata dela „Vinetu“ i „Baf, vođa karavana“.

Paralelno sa scenaristikom i novinarstvom, Anđelković je i dalje gajio ljubav prema dramskim umetnostima kroz trupe „Univerzitetska eksperimentalna scena“ i MASKA. Kruna tog perioda je bilo stvaranje trupe Teatar LEVO u KUD „Ivo Lola Ribar“ gde je Anđelković igrao u prve dve predstave („Ćelava pevačica“ Joneska i „Hiljadu kornjača pod sunčanim nebom Andaluzije“).

### Kao pisac naučne fantastike
Novi period je počeo diplomiranjem na Tehnološkom fakultetu 1967. i zapošljavanjem u tehnološko-istraživačkoj struci. U njoj je radio – većinom u Vojno-tehničkom institutu – sve do penzionisanja 1994. Naučno-istraživačka delatnost je bila dobra osnova za „tvrdu naučnu fantastiku“ (naučnu spekulaciju), koja je bila dominantni trend i u popkulturi našeg vremena i u kasnijem Anđelkovićevom opusu.

Autorovo vraćanje pisanoj reči je pojačano osnivanjem društva ljubitelja fantastike „Lazar Komarčić“ 1981/1982, gde je Anđelkovićeva uloga bila jedna od ključnih. Bio je predsednik društva, predavač, organizator i jedan od urednika „Emitora“, fanzina koji je u svom razvoju ovenčan i slavom najboljeg u Evropi.

Pored književnosti, Anđelković se u tom periodu opet bavio stripskom scenaristikom („Rambold“ sa Askanijom Popovićem i dečji serijali po Hana-Barberinim licencama).

Po oceni srednje i mlađe generacije pisaca, Anđelkovićeve priče, novele i romani predstavljaju jedan od brendova savremene srpske naučne fantastike još od 1980-ih, kada je ona počela ponovo da dobija svoj glas. Četiri knjige i 30-ak priča predstavljaju onaj deo opusa koji je do sada objavljen i nagrađivan esnafskim nagradama, a koji se i dva puta našao u izborima najboljih međunarodnih ostvarenja.

Pored navedenog Anđelković je i neumorni pedagog i instruktor, bilo kroz književne radionice Društva ljubitelja fantastike „Lazar Komarčić“, bilo kroz pojedinačne saradnje.

## Bibliografija
**Objavljene knjige**
* *Galaktički tunel* (pseudonim R. Angelakis), Dnevnik, Novi Sad, 1986.
* *Zemlja za dobre ljude* (u nastavcima), Ekspres Politika, Beograd, 1986, (kao dvoroman sa Slobodanom Ćurčićem, *Vrisak zvezda*), Zoroaster, Beograd, 1987.
* *Sva vučja deca*, BMG, Beograd, 1998.
* *Grbovnik* (koautor Danijel Reljić), Mono&Mañana Press, Beograd, 2002.
* *Oko za drugi svet*, Tardis, 2009.
* "Letopisi svemirskih cigana"
** *Tabor na Kidisu*, Tardis, 2010.
** *Legija ida*, Tardis, 2010.

**Važnije antologije i književni izbori**
* *Najbolje svetske priče*, Prosveta, Beograd, 1986.
* *V teni sfinksa*, Zbornik naučno-fantastičnih dela, Mir, Moskva, 1987.
* *Najbolje svetske priče*, Prosveta, Beograd, 1987.
* *Monolit* 6, Beograd, 1990.
* *Tamni vilajet* 2, Beograd, 1993.
* *Nova (alternativna) srpska fantastika*, SIC, Beograd, 1994.
* *Tamni vilajet* 3, Beograd, 1994.
* *Monolit* 8, Beograd, 1993.
* „Beograd budućnosti“, Politika, 2007.

### Nagrade i priznanja
* Nagrada „Lazar Komarčić“ za najbolju domaću novelu objavljenu 1986. („Varnica“)
* Nagrada „Lazar Komarčić“ za najbolji domaći roman objavljen 1997. (*Sva vučja deca*)
* Nagrada „Lazar Komarčić“ za najbolji domaći roman objavljen 2002. (*Grbovnik)*)
* Nagrada „Lazar Komarčić“ za najbolju domaću priču objavljenu 2003. („Običan dan za pecanje“)

## Vanjske veze
* Društvo ljubitelja fantastike „Lazar Komarčić“ 
* Izdavačka kuća "Tardis"